ທະຫານສະຫະລັດ ຍິງປືນໃສ່ ພົນລະເຮືອນ ອັຟການິສຖານ
ທະຫານອາເມຣິກັນຄົນນຶ່ງ ຍ່າງອອກຈາກຄ້າຍ​ໄປ ແລ້ວເປີດສາກຍິງປືນໃສ່ ພວກພົນລະເຮືອນ ອັຟການິສຖານ ຈໍານວນນຶ່ງ. 
ບັນດາເຈົ້າໜ້າທີ່ອັຟການິສຖານແລະສະຫະລັດກ່າວວ່າ ທະຫານສະຫະລັດຄົນນຶ່ງໄດ້ຍ່າງອອກຈາກຄ້າຍຂອງລາວໄປ ໃນເຊົ້າວັນອາທິດມື້ນີ້ໃນພາກໃຕ້ຂອງອັຟການິສຖານ ແລ້ວເລີ້ມຍິງປືນໃສ່ພວກພົນລະເຮືອນອັຟການິສຖານຈໍານວນນຶ່ງ ກຸ່ມເນໂຕ້ກ່າວວ່າ ຕົນໄດ້ຈັບທະຫານຄົນນີ້ໄວ້ແລ້ວ ແລະກໍາລັງທໍາການສືບສວນສອບສວນຫາສາເຫດຂອງເຫດການດັ່ງກ່າວ ທີ່ເກີດຂຶ້ນໃນແຂວງ Kandahar ໃນພາກໃຕ້ຂອງອັຟການິສຖານນັ້ນ ໂຄສົກປະຈໍາກຸ່ມເນໂຕ້ ໄດ້ຢືນຢັນວ່າ ມີຫລາຍຄົນໄດ້ຮັບບາດເຈັບໃນການໂຈມຕີຄັ້ງນີ້ ແຕ່ໂຄສົກບໍ່ຢືນຢັນລາຍງານຂອງອັຟການິສຖານທີ່ວ່າມີປະຊາຊົນຫລາຍຄົນໄດ້ເສຍຊີວິດ ໃນການໂຈມຕີດັ່ງກ່າວນັ້ນ ສະຖານທູດສະຫະລັດໃນອັຟການິສຖານກ່າວໃນວັນອາທິດມື້ນີ້ວ່າ ຄົນທີ່ຮັບຜິດຊອບໃນການໂຈມຕີຄັ້ງນີ້ຈະຖືກນໍາມາຮັບໂທດຕາມກົດໝາຍ ກຸ່ມເນໂຕ້ ກ່າວວ່າ ເຫດການຍິງຜູ້ຄົນຄັ້ງນີ້ເປັນທີ່ໜ້າເສຍໃຈຢ່າງເລິກເຊິ່ງ ແລະຈະມີການແຈ້ງຂ່າວນີ້ຕື່ມອີກໃຫ້ຊາບໃນເວລາທີ່ເໝາະສົມໃນຂັ້ນຕໍ່ໄປ ບໍ່ມີລາຍງານໃດໆກ່ຽວກັບວ່າແມ່ນຫຍັງທີ່ພາໃຫ້ທະຫານຄົນນີ້ກະທໍາເຊ່ນນັ້ນ ເຫດການຍິງກັນນີ້ມີຂຶ້ນຫລັງຈາກ ມີຄວາມສໍາພັນທີ່ເຄັ່ງຕຶງມາຫລາຍສັບປະດາລະຫວ່າງ ກໍາລັງສະຫະລັດແລະພວກທະຫານອັຟການິສຖານ ຫລັງຈາກມີການຈູດເຜົາຄໍາພີ Quran ຢູ່ຖານທັບຂອງສະຫະລັດແຫ່ງນຶ່ງ ເຖິງແມ່ນບັນດາເຈົ້າໜ້າທີ່ສະຫະລັດໄດ້ຂໍໂທດໄປແລ້ວ ແລະກ່າວວ່າ ການຈູດເຜົາຄໍາພີກູຣານນັ້ນແມ່ນເຫດບັງເອີນກໍຕາມ ແຕ່ເຫດການດັ່ງກ່າວ ກໍໄດ້ກະຕຸ້ນໃຫ້ເກີດການປະທ້ວງຢ່າງຮຸນແຮງແລະມີການໂຈມຕີຫລາຍບັ້ນໃນທົ່ວປະເທດ ເຮັດໃຫ້ຜູ້ຄົນເສຍຊີວິດຫລາຍສິບຄົນ ນອກນັ້ນ ຍັງໄດ້ມີການໂຈມຕີຫລາຍບັ້ນຕິດຕໍ່ກັນ ໂດຍພວກທະຫານອັຟການິສຖານ ຕໍ່ພວກທະຫານຕ່າງປະເທດ ໝາຍເຫດ: ຂ່າວຫລ້າສຸດແຈ້ງຈໍານວນຄົນຖືກຍິງຕາຍວ່າ ມີຢ່າງນ້ອຍ 16 ຄົນ